Wallabies boelie All Blacks in Perth | Maroela Media
Die All Blacks is in groot moeilikheid slegs sewe weke voor vanjaar se Wêreldbekertoernooi in Japan.
Ná hulle drie weke gelede gesukkel het om die Argentynse Poemas met 20-16 in Buenos Aires te klop en twee weke gelede met 16-elk teen die Springbokke gelykop gespeel het in Wellington, is hulle Saterdag in Perth met 47-26 deur die Wallabies in die Rugbykampioenskap verneder ná die Aussies rustyd reeds met 16-12 voor was.
Word jy verneder as jy 26 punte aanteken?
Ja, as jy die All Blacks is, want hulle het die laaste tien van 11 toetse teen die Wallabies gewen. Hulle is hul kleed van onoorwinlikheid kwyt en is nie meer die voorste span op Wêreldrugby se ranglys nie. Hulle is nie meer die span voor wie almal bewe nie, doen proefnemings wat nie slaag nie en hul dissipline (veral speldissipline) haal hulle in.
'n Mens sal altyd die vraag vra: Wat sou gebeur het as die Franse skeidsregter Jérôme Garcès nie Saterdag vir die All Black-slot Scott Barrett kort voor rustyd met 'n rooi kaart afgestuur het ná hy die Wallaby-kaptein, Michael Hooper, sonder om sy arms te gebruik, met die skouer teen sy nek en kop by 'n losskrum disnis geloop het nie?
Barrett is slegs die vierde All Black ná Cyril Brownlie, Colin Meads en Sonny Bill Williams wat in toetse afgestuur is.
Was dit te kras? Nee, want daar was vantevore al baie soortgelyke voorvalle, maar die All Blacks kom al jare lank daarmee weg, sonder dat dit suur druiwe is.
Kom ons kyk wat het die statistieke vertel voordat Barrett afgestuur is. Die Wallabies was heeltemal in beheer, hulle het 81% besit en 87% gebiedsvoordeel gehad. Die All Blacks moes 80 duikslae uitvoer teenoor die Wallabies se 20, die Wallabies het 319 m met die bal gevorder en die All Blacks net 152.
Die Wallabies het in die tweede helfte die All Blacks van hul voete af gehardloop (dis seker maklik teen net 14 spelers, maar 'n rits spanne het voorheen al toetse gewen wanneer hulle 'n speler kort was).
Die Wallabies het dit reggekry om die All Blacks se leemtes oop te vlek, net soos die Bokke dit vanjaar en verlede jaar (en die Iere in 2016) ook reggekry het.
Net soos enige ander rugbyspan, is hulle onder druk wanneer jy in hul gesig speel en hul besit vertraag, wanneer jou verdediging rotsvas is en jy hulle agter die voordeellyn onder druk plaas.
Dit sou dwaas wees om die All Blacks summier af te skryf, daarvoor is hulle te passievol, maar daar lê baie werk voor vir Steve Hansen en sy afrigtingspan.
Die Wallabies het hul beste vertoning van die afgelope dekade gelewer. Dit was immers hul grootste sege nog oor die All Blacks.
Kurtley Beale was briljant op heelagter, James O'Conor se skeppende vermoë bring op senter slaankrag saam met Samu Kerevi en in Christian Leali'ifano en Nick White het hulle nou die ideale skakelpaar.
Voorlangs raak hul skrumwerk al hoe stewiger, hulle het slotte wat lynstane wen en, les bes, wat sal gebeur wanneer David Pocock ook weer binnekort begin speel?
Australië 47 (16): Drieë: Reece Hodge (2), Lukhan Salakaia-Loto, Nic White, Marika Koriobete, Kurtley Beale. Doelskoppe: Christian Leali'ifano (2), Matt Toomua (2). Strafdoele: Leali'ifano (3).
Nieu-Seeland 26 (12): Drieë: Anton Lienert-Brown, Rieko Ioane, Beauden Barrett, Ngani Laumape. Doelskoppe: Richie Mo'unga (3) .
Wat 'n wedstryd ? Aussie agterlyn wys wat aanval is. Nick White beste agterspeler op die veld en Michael Hooper beste voorspeler – regte leier. Vat die punch en deel dit uit. Lei van heel voor af en gaan nie bankie toe op 50 min nie. Oordonder Kieran Read heeltemal.
Haha wat n klug. Bokke gaan hierdie reeks wen en die all blacks die wereld beker. Dis maar hoe dit is.
Ja die AB het verloor almal juig dit met 14 man het hulle steeds driee gedruk teen die Ausies. Wys jou hulle ag hierdie reeks nie hoog op hulle beplanning nie, kom kyk met die wereldbeker gaan dit n heel ander storie wees. Hul het die reeks gebruik om n klomp proefnemings te doen.
So val almal maar. Bokke ons hou duim val.
Nee wat. Die ABs skakel willekeurig oor na hoogste rat, op hul eie tyd en wanneer dit regtig saakmaak. Dit is realiteit. Die kanse dat die DA die volgende verkiesing gaan wen, is groter as die kans dat die ABs nie weer gekroon gaan word as kampioene nie.